Током две године рата исцрпљивања погинуло је више од 1400 израелских и око десет хиљада египатских војника, а у зрачним борбама срушено је 114 египатских авиона те само 15 израелских летелица. Јорданско прихваћање прекида ватре изазвало је сукобе с палестинским герилцима на јорданској територији, који су прерасли у отворени рат и уништење ПЛО-а на том подручју. Индиректним жртвама израелско-египатског пограничног конфликта крајем шездесетих могу се сматрати и израелски премијер Леви Ешкол, који је умро од срчаног удара фебруара 1969., те египатски председник Насер, који од истог узрока умире у септембру 1970. Постигнути прекид ватре између Израела и Египта није донео трајни мир у региону, већ је само представљао својеврсни интермецо уочи избијања новог израелско-арапског рата у октобру 1973. године.